Ehdotus: NEUVOSTON ASETUS Jugoslavian liittotasavaltaa koskevasta öljyn ja tiettyjen öljytuotteiden myynti- ja toimituskiellosta annetun asetuksen (EY) N:o 900/1999 muuttamisesta (komission esittämä)

PERUSTELUT

Euroopan unioni on ottanut käyttöön useita Jugoslavian liittotasavallan vastaisia taloudellisia pakotteita kestävän ratkaisun saavuttamiseksi Kosovon kriisissä.

Vaikka lopullista ratkaisua ei vielä ole saavutettu, Kosovon maakunnassa ja Montenegron tasavallassa tapahtunut kehitys viittaisivat tarpeeseen poistaa öljyn vientikielto näiden kahden Jugoslavian liittotasavallan alueen osalta tekeillä olevien poliittisten ja taloudellisten uudistusten tukemiseksi.

Tällä komission ehdotuksella neuvoston asetukseksi on tarkoitus poistaa öljyn vientikielto Kosovon maakunnan ja Montenegron tasavallan osalta.

Jotta tällä poistolla ei kuitenkaan vähennettäisi Jugoslavian liittotasavallan muiden alueiden osalta voimaan jäävän kiellon vaikutusta, ehdotetaan säännöksiä tällaisen riskin välttämiseksi.

Ehdotus: NEUVOSTON ASETUS Jugoslavian liittotasavaltaa koskevasta öljyn ja tiettyjen öljytuotteiden myynti- ja toimituskiellosta annetun asetuksen (EY) N:o 900/1999 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 301 artiklan,

ottaa huomioon ... päivänä syyskuuta 1999 vahvistetun yhteisen kannan 1999/ /YUTP, jonka neuvosto on hyväksynyt Euroopan unionista tehdyn sopimuksen 15 artiklan perusteella ja jolla muutetaan yhteistä kantaa 1999/273/YUTP Jugoslavian liittotasavaltaa koskevasta öljyn ja öljytuotteiden toimittamis- ja myyntikiellosta sekä yhteistä kantaa 1999/318/YUTP Jugoslavian liittotasavaltaa koskevista rajoittavista lisätoimenpiteistä,

ottaa huomioon komission ehdotuksen,

sekä katsoo seuraavaa:

(1) Jugoslavian liittotasavaltaa koskeva kehitys mahdollistaa asetuksella (EY) N:o 900/1999 käyttöön otetun öljyn vientikiellon osittaisen poistamisen.

(2) Vientikiellon osittainen poistaminen ei saa haitata asetuksen (EY) N:o 900/1999 soveltamista Jugoslavian liittotasavaltaan muilta osin,

ON ANTANUT TÄMÄN ASETUKSEN:

1 artikla

1. Lisätään asetukseen (EY) N:o 900/1999 seuraava artikla:

"2a artikla

1. Sen estämättä, mitä 1 artiklassa säädetään, komission asetuksen (EY) N:o 1084/1999 [1] liitteessä luetellut toimivaltaiset viranomaiset voivat tämän asetuksen liitteessä I esitetyn mallin mukaisella asiakirjalla myöntää luvan tämän asetuksen liitteessä lueteltujen öljyjen ja öljytuotteiden myyntiin, toimittamiseen tai vientiin riippumatta siitä, ovatko ne peräisin yhteisöstä, suoraan tai välillisesti henkilöille tai tahoille, jotka joko sijaitsevat Jugoslavian liittotasavallan alueella tai jotka harjoittavat liiketoimintaa siellä tai sieltä käsin, sekä tuotteiden lähettämiseen Jugoslavian liittotasavallan alueelle, jos kyseisille viranomaisille toimitetaan todisteet siitä, että myytyjä, toimitettuja, vietyjä tai lähetettyjä tuotteita ei viedä Kosovon maakunnasta tai Montenegron tasavallasta muualle lopullista käyttötarkoitusta varten tai lopulliseen määräpaikkaan.

[1] EYVL L 131, 27.5.1999, s. 29.

2. Tämän artiklan 1 kohdassa tarkoitettuna todisteena pidetään tämän asetuksen liitteessä II lueteltujen Kosovon maakunnan ja Montenegron tasavallan toimivaltaisten viranomaisten toimittamaa, tämän asetuksen liitteessä III olevan mallin mukaista ilmoitusta.

3. Tapauksissa, joissa Kosovon maakunnan tai Montenegron tasavallan toimivaltaiset viranomaiset eivät toimita tällaista ilmoitusta, yhteisön toimivaltainen viranomainen ei myönnä ennakkolupaa ennen kuin se on pyytänyt muiden jäsenvaltioiden toimivaltaisilta viranomaisilta ja komissiolta niiden esitettyjä todisteita koskevat huomautukset, jotka on tarvittaessa esitettävä viiden työpäivän kuluessa pyynnön lähettämisestä. Kyseinen toimivaltainen viranomainen päättää luvan myöntämisestä näiden viiden päivän kuluttua ja saatujen huomautusten tai muiden tällä välin saatujen tietojen perusteella ja ilmoittaa komissiolle ja muille jäsenvaltioille tästä päätöksestä."

2. Lisätään 6 artiklaan seuraava kohta:

"Komissio muuttaa tarvittaessa 2a artiklan 2 kohdassa tarkoitettua luetteloa Kosovon maakunnan ja Montenegron tasavallan toimivaltaisista viranomaisista sekä 2a artiklan 1 ja 2 kohdassa tarkoitettuja ennakkoluvan ja lopullista käyttötarkoitusta / määräpaikkaa koskevan ilmoituksen malleja. Komissio julkaisee kyseiseen luetteloon ja kyseisiin malleihin tehdyt muutokset Euroopan yhteisöjen virallisessa lehdessä."

2 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

LIITE I

Tämän asetuksen 1 artiklan 1 kohdassa tarkoitettu malli EY:n toimivaltaisten viranomaisten myöntämää lupaa koskevaa asiakirjaa varten

>TAULUKON PAIKKA>

(1) Ilmoitetaan nettopaino (kg) tai määrä kyseistä luokkaa koskevina yksiköinä nettopainon sijasta.

(2) Kauppasopimuksen valuuttana.

LIITE II

Tämän asetuksen 1 artiklan 1 kohdassa tarkoitettu luettelo toimivaltaisista viranomaisista Kosovon maakunnassa ja Montenegron tasavallassa

..

LIITE III

Tämän asetuksen 1 artiklan 1 kohdassa tarkoitettu malli Kosovon maakunnan ja Montenegron tasavallan toimivaltaisten viranomaisten antamaa lopullista käyttötarkoitusta koskevaa ennakkoilmoitusta varten

LOPULLISTA KÄYTTÖTARKOITUSTA KOSKEVA ILMOITUS

>TAULUKON PAIKKA>

(1) Ilmoitetaan nettopaino (kg) tai määrä kyseistä luokkaa koskevina yksiköinä nettopainon sijasta.

(2) Kauppasopimuksen valuuttana.

(3) Ilmoitetaan kumpi alue / kumman alueen viranomaiset.